**Stanovisko Dozornej rady Sociálnej poisťovne k návrhu rozpočtu   
Sociálnej poisťovne na rok 2012 a rozpočtovému výhľadu na roky 2013 a 2014**

Návrh rozpočtu Sociálnej poisťovne na rok 2012 a rozpočtový výhľad na roky 2013 a 2014 (ďalej len „návrh rozpočtu na rok 2012“) predložil Dozornej rade Sociálnej poisťovne generálny riaditeľ Sociálnej poisťovne nadväzne na ustanovenie § 122 ods. 4 písm. c) bod 2. zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“).

V návrhu rozpočtu na rok 2012 sú zapracované predpokladané finančné dosahy návrhu novely zákona o sociálnom poistení. Návrh rozpočtu na rok 2012 rešpektuje príslušné ustanovenia zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách“) a ďalšie predpisy a dokumenty, ktorými sú:

* Príručka na zostavenie návrhu rozpočtu verejnej správy na roky 2012 až 2014 uverejnená vo Finančnom spravodajcovi č. 2/2011,
* Metodické usmernenie Ministerstva financií Slovenskej republiky k č. MF/010175/2004-42 zo dňa 8. decembra 2004 a vysvetlivky k ekonomickej klasifikácii rozpočtovej klasifikácii v znení Dodatku č. 1 (FS č. 9/2005), Dodatku č. 2 (FS č. 3/2006), Dodatku č. 3 (FS č. 10/2006), Dodatku č. 4 (FS č. 11/2007), Dodatku č. 5 (FS č. 5/2008), Dodatku č. 6 (FS č. 6/2009), Dodatku č. 7 (FS č. 5/2010) a Dodatku č. 8 (FS č. 12/2010),
* Funkčná klasifikácia v zmysle vyhlášky Štatistického úradu Slovenskej republiky č. 195/2003 Z. z., ktorou sa vydáva štatistická klasifikácia výdavkov verejnej správy,
* Makroekonomické prognózy Inštitútu finančnej politiky MF SR zo 16. júna 2011.

**Návrh rozpočtu na rok 2012 je spracovaný v štruktúre:**

* Očakávané výsledky hospodárenia Sociálnej poisťovne v roku 2011,
* Návrh rozpočtu Sociálnej poisťovne na rok 2012 s predpokladaným vývojom príjmov a výdavkov na ďalšie 2 roky, v ktorom sú zapracované dosahy navrhovanej novely zákona o sociálnom poistení,
* Záver.

**Očakávané výsledky hospodárenia Sociálnej poisťovne v roku 2011** sú jednou z rozhodujúcich skutočností pre zostavenie rozpočtu na nasledujúci rok a výhľadu na ďalšie roky, preto sa im venuje v materiáli značná pozornosť. Podľa nich by malo hospodárenie Sociálnej poisťovne v roku 2011 skončiť bilančným rozdielom 526 380 tis. Eur, čo je o 71 551 tis. Eur lepší výsledok, ako sa predpokladalo v upravenom rozpočte na rok 2011. Upravený rozpočet Sociálnej poisťovne na rok 2011 v porovnaní s rozpočtom na rok 2011 schváleným v Národnej rade Slovenskej republiky uznesením č. 247 dňa 15. decembra 2010 zohľadňuje dopad novely zákona o sociálnom poistení s účinnosťou od 1. 1. 2011.

Hospodárenie Sociálnej poisťovne v roku 2011 je ovplyvnené nižšími predpokladanými príjmami o 73 546 tis. Eur, vyšším prevodom z minulých rokov o 50 974 tis. Eur a nižšími výdavkami o 94 123 tis. Eur, ako sa predpokladalo v upravenom rozpočte.

Nižšie sa očakávajú príjmy z bežného poistného od ekonomicky aktívneho obyvateľstva (EAO) o 88 043 tis. Eur. Na uvedené má vplyv najmä skutočnosť, že sa v roku 2011 očakáva dôchodcovským správcovským spoločnostiam postúpiť príspevky na starobné dôchodkové sporenie (SDS) za EAO v sume 761 119 tis. Eur, čo je o 22 391 tis. Eur viac, ako bolo zapracované v rozpočte. Príjmy z dlžného poistného sa predpokladajú vo výške 271 620 tis. Eur, čo predstavuje prekročenie v absolútnej sume 104 071 tis. Eur. Zároveň sa predpokladá nižší transfer zo ŠR SR o 98 029 tis. Eur.

**V návrhu rozpočtu na rok 2012** sa predpokladá **celkový výsledok hospodárenia** Sociálnej poisťovne na úrovni **514 419 tis. Eur**. Vo výsledku sa premietajú zdroje rozpočtované vo výške 7 017 782 tis. Eur (vrátane prevodu z predchádzajúcich rokov) a výdavky vo výške 6 503 363 tis. Eur. **Hospodárenie v bežnom roku** by malo skončiť vo výške -11 961tis. Eur. V tomto výsledku sa premieta vplyv navrhovanej novely zákona a aj postúpenie príspevkov na SDS vo výške 947 881 tis. Eur. V príjmoch Sociálnej poisťovne je zapracovaný transfer **zo štátneho rozpočtu SR** v sume **2 855 000 tis. Eur**.

Návrh **rozpočtu výdavkov (nákladov) správneho fondu** vychádza z úloh inštitúcie definovaných predovšetkým v Strategických zámeroch činnosti Sociálnej poisťovne a v ďalších vnútorných dokumentoch. **Stanovená tvorba správneho fondu si vyžaduje v roku 2012 dodržanie mimoriadnych úsporných opatrení vo všetkých oblastiach výkonu činnosti.**

Návrh rozpočtu **správneho fondu** bol predložený  **hlavnému kontrolórovi Sociálnej poisťovne** v súlade s ustanovením § 245c zákona o sociálnom poistení na odborné stanovisko. **V odbornom stanovisku** predloženom Dozornej rade Sociálnej poisťovne **hlavný kontrolór vyjadril súhlas s návrhom rozpočtu bez pripomienok.**

x x x

**Dozorná rada Sociálnej poisťovne po prerokovaní návrhu rozpočtu na rok 2012 dospela k záveru**, že návrh rozpočtu Sociálnej poisťovne na rok 2012:

* je spracovaný v súlade so všeobecne záväznými právnymi  predpismi a ďalšími záväznými úpravami,
* zohľadňuje vývoj v predchádzajúcich rokoch a očakávanú skutočnosť hospodárenia v roku 2011,
* vychádza zo všetkých dostupných relevantných údajov, ktoré majú vplyv na výšku rozpočtovaných príjmov a výdavkov,
* vytvára v rámci daných možností podmienky pre plnenie úloh, ktoré vyplývajú z príslušných právnych predpisov.

Dozorná rada Sociálnej poisťovne záverom uvádza, že nadväzne na ustanovenie § 4 ods. 2 zákona o rozpočtových pravidlách, podľa ktorého sú **záväznými ukazovateľmi rozpočtované príjmy a rozpočtované výdavky len na príslušný rozpočtový rok**, v tomto prípade na rok 2012, vo svojom stanovisku sa podrobnejšie nezaoberá predpokladaným vývojom príjmov a výdavkov v rokoch 2013 a 2014.

S ohľadom na vyššie uvedené Dozorná rada Sociálnej poisťovne odporúča vláde Slovenskej republiky návrh rozpočtu na rok 2012 **schváliť**.